1 Dikoronika 11 | Beibele Inthaneteng | Phetolelo ya Lefase le Lefsa
1 Dikoronika 11:1-47
11 Ge nako e tšwela pele Baisiraele ka moka+ ba ile ba kgobokana go Dafida kua Heburone+ gomme ba re: “Bona! Re madi* a gago.+
2 Go tloga maabane le maloba le nakong ya ge Saulo e be e sa le kgoši, ke wena o bego o eteletše Isiraele pele o e ntšha e bile o e goroša;+ gomme Jehofa Modimo wa gago o itše go wena: ‘Wena o tla diša+ setšhaba sa ka sa Isiraele, e bile wena o tla ba moetapele+ wa setšhaba sa ka sa Isiraele.’”
3 Ka gona banna ba bagolo ka moka ba Isiraele ba tla go kgoši kua Heburone, gomme Dafida a dira kgwerano le bona moo Heburone pele ga Jehofa; ka morago ga moo ba tlotša+ Dafida gore e be kgoši ya Isiraele ka go ya ka lentšu la Jehofa+ leo a le boletšego a diriša Samuele.+
4 Ka morago Dafida le Baisiraele ka moka ba ya Jerusalema,+ ke gore Jebusi,+ nageng yeo Bajebusi+ ba bego ba dula go yona.
5 Badudi ba Jebusi ba re go Dafida: “O ka se tsene mo.”+ Eupša Dafida a thopa sebo sa Tsione,+ ke gore Motse wa Dafida.+
6 Ka gona Dafida a re: “Motho yo a ka fenyago+ Bajebusi pele, e tla ba hlogo le kgošana.” Joaba+ morwa wa Tseruya a rotoga pele gomme ya ba yena hlogo.
7 Ke moka Dafida a dula lefelong leo le sa fihlelelegego.+ Ke ka baka leo ba ilego ba le bitša gore ke Motse wa Dafida.+
8 A aga motse woo ka gohle, a thoma ka Mmoto go ba go fihla ka dikarolo tše dingwe tša wona go o dikologa, eupša Joaba a tsošološa+ karolo yeo e šetšego ya motse.
9 Dafida a iša pele e eba yo mogolo kudu,+ ka gobane Jehofa wa madira o be a na le yena.+
10 Ba ba latelago ke bao e lego dihlogo tša bagale+ ba Dafida, bao ba bego ba mo swarišitše ka go tia bogoši bja gagwe ba na le Isiraele ka moka, gore ba mo dire kgoši go ya ka lentšu la Jehofa+ la mabapi le Isiraele.
11 Lelokelelo la bagale ba Dafida še le: Jashobeama+ morwa wa Mohakimone, hlogo ya ba bararo. O ile a emiša lerumo la gagwe gomme a bolaya ka sehlogo banna ba makgolotharo ka nako e tee.+
12 O be a latelwa ke Eleasara+ morwa wa Dodo wa Moahohi.+ E be e le yo mongwe wa bagale ba bararo.+
13 Ke yena a bego a na le Dafida kua Pasa-damima,+ moo Bafilisita ba bego ba kgobokanetše go tlo lwa. Bjale fao go be go na le tšhemo yeo e bego e tletše garase,* gomme batho bona ba be ba tšhabile Bafilisita.+
14 Eupša yena o ile a ema gare ga tšhemo yeo a e hlakodiša gomme a bolaya Bafilisita, moo Jehofa a ilego a phološa+ batho ba gagwe ka tsela e kgolo.+
15 Ba bararo go ba masometharo+ ba bao e bego e le dihlogo ba ile ba theogela leswikeng, ba theogela go Dafida leweng la Adulama,+ ba dira seo ge madira a Bafilisita a be a hlomile mešaša moeding wa Barefai.+
16 Dafida o be a le lefelong leo le sa fihlelelegego;+ ka nako yeo bahlabani ba Bafilisita+ ba be ba le Betlelehema.
17 Ka moragonyana Dafida a nyorwa gomme a re: “O ka re nka nwa+ meetse a sedibeng sa Betlelehema+ seo se lego kgorong!”
18 Ge a re’alo ba bararo bao ba šwahlela mešašeng ya Bafilisita ba ga meetse sedibeng sa Betlelehema seo se lego kgorong, gomme ba tla ba a rwele ba a fa Dafida.+ Dafida a gana go a nwa, eupša a a tšhollela Jehofa.+
19 Ke moka a re: “E tla ba selo se se sa kgahlišego go Modimo wa ka ge nka dira se! A nka nwa madi+ a banna ba bao ba beilego maphelo a bona kotsing? Ka gobane ba beile maphelo a bona kotsing ka go tliša meetse a mo.” A gana go a nwa.+ Tše ke dilo tšeo di dirilwego ke bagale ba bararo.
20 Abishai+ ngwanabo Joaba+ yena e bile hlogo ya ba bangwe ba bararo; o ile a emiša lerumo la gagwe a bolaya ka sehlogo banna ba makgolotharo, o be a na le botumo bja go etša bja bao ba bararo.
21 Go ba bararo ba o be a tsebega kudu go feta ba bangwe ba babedi, gomme a ba tona ya bona; eupša ga se a ka a rotogela+ maemong a bale ba bararo ba pele.
22 Ge e le Benaya+ morwa wa Jehoyada+ monna wa mogale, yo a dirilego ditiro tše dintši kua Kabatsiele,+ yena o bolaile barwa ba babedi ba Ariele wa Moaba; o ile a tsena ka gare ga sediba mohlang wa ge go ewa kapoko gomme a bolaya tau.+
23 Ke yena a ilego a bolaya monna wa Moegipita, monna wa bogolo bjo bo sa tlwaelegago, wa botelele bja dikubiti* tše hlano.+ Ka seatleng sa Moegipita yoo go be go na le lerumo+ leo le etšago phata ya balogi; eupša o ile a theogela go Moegipita yoo a swere molamo gomme a mo amoga lerumo ka seatleng sa gagwe a mmolaya ka lona.+
24 Dilo tše di dirilwe ke Benaya morwa wa Jehoyada; o be a tumile gare ga bagale bao ba bararo.
25 Gaešita le ge a be a tsebega kudu go feta ba bangwe ba masometharo, eupša ga se a ka a fihla maemong a bale ba bararo ba pele.+ Dafida o ile a mmea gore e be mookamedi wa mohlapetši wa gagwe.+
26 Ge e le banna ba matla ba madira, e be e le Asahele+ ngwanabo Joaba, Elihanani+ morwa wa Dodo wa Betlelehema
27 le Shamothe+ wa Moharori, Heletse wa Mopeloni+
28 le Ira+ morwa wa Ikeshe wa Mothekoa, Abi-esere wa Moanathothe+
29 le Sibekai+ wa Mohusha, Ilai wa Moahohi+
30 le Maharai+ wa Monetofa,+ Heledi+ morwa wa Baena wa Monetofa
31 le Ithai morwa wa Ribai+ wa Gibea+ ya barwa ba Benjamini,+ Benaya wa Mopirathone+
32 le Hurai wa go tšwa meeding ya mafula ya Gaashe,+ Abiele wa Moaraba
33 le Asimafete wa Mobahurimi,+ Eliahaba wa Moshaalabima
34 le barwa ba Hasheme wa Mogitsoni, Jonathane+ morwa wa Shagee wa Moharari
35 le Ahiama morwa wa Sakara+ wa Moharari, Elifale+ morwa wa Uri
36 le Hefere wa Momekera, Ahija wa Mopeloni
37 le Hetsero wa Mokaramele,+ Naarai morwa wa Esibai
38 le Joele ngwanabo Nathane,+ Mibihara morwa wa Hagiri
39 le Tseleke wa Moamoni, Naharai wa Mobeerothe, e lego morwadi wa dibetša wa Joaba morwa wa Tseruya
40 le Ira wa Moithira, Garebe+ wa Moithira
41 le Uria+ wa Mohethe,+ Sabada morwa wa Ahalai
42 le Adina morwa wa Shisa wa Morubeni, e lego hlogo ya Barubeni, yena yoo e bego e le hlogo ya ba masometharo;
43 le Hanana morwa wa Maaka, Joshafate wa Momethine
44 le Utsia wa Moashitherothe, Shama le Jeiele barwa ba Hothama wa Moaroere
45 le Jediale morwa wa Shimiri le Joha ngwanabo wa Mothitsi
46 le Eliele wa Momahafima, Jeribai le Joshafia barwa ba Elinaama le Ithima wa Momoaba
47 gotee le Eliele, Obede le Jaasiele wa Mometsoba.
^ Mo e ka bago dimithara tše 2,23.
1 Dikoronika 11